Euroopa Liidu Teataja L 252 , 04/10/2003 Lk 0011 - 0016



Komisjoni määrus (EÜ) nr 1757/2003, 3. oktoober 2003, millega sätestatakse kabatšokkide turustusnorm ja muudetakse määrust (EMÜ) nr 1292/81 EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud komisjoni määrusega (EÜ) nr 47/2003, [2] eriti selle artikli 2 lõiget 2, ning arvestades järgmist: (1) Kabatšokid kuuluvad määruse (EÜ) nr 2200/96 I lisas loetletud toodete hulka, mille jaoks tuleb vastu võtta normid. Komisjoni määrust (EMÜ) nr 1292/81, millega sätestatakse porrulaugu, baklažaanide ja kabatšokkide kvaliteedistandardid, [3] viimati muudetud määrusega (EÜ) nr 46/2003, [4] on muudetud ning see ei ole enam juriidiliselt selge. (2) Selguse huvides tuleks kabatšokke käsitlevad eeskirjad eraldada muude määruse (EÜ) nr 1292/81 kohaldamisalasse kuuluvate toodete eeskirjadest. Selleks tuleks maailmaturu läbipaistvuse huvides arvesse võtta kabatšokkide turustamist ja kvaliteedikontrolli käsitlevat ÜRO Euroopa Majanduskomisjoni standardit FFV-41, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm. (3) Nende uute standardite kohaldamine peaks ebarahuldava kvaliteediga tooted turult kõrvaldama, viima tootmise vastavusse tarbijate nõudmistega ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust. (4) Neid standardeid kohaldatakse kõikidel turustusetappidel. Toodete pikamaavedu, teatav ladustusaeg või mitmesugused toodetega tehtavad toimingud võivad kaasa tuua nende bioloogilisest arengust või riknemisohust põhjustatud kvaliteedi halvenemise. Seda kvaliteedi halvenemist tuleks seetõttu arvesse võtta lähetamisjärgsetel turustusetappidel standardeid kohaldades. (5) Kuna ekstraklassi tooteid tuleb eriti hoolikalt sorteerida ja pakkida, võib nende puhul arvesse võtta üksnes värskuse ja turdumuse vähenemist. (6) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 CN-koodi 0709 90 70 alla kuuluvate kabatšokkide turustusstandard on sätestatud lisas. Seda normi kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt. Lähetamisjärgsetel etappidel võib toodetel siiski esineda vastupidiselt ettenähtud standarditele vähest värskuse ja turdumuse vähenemist; muude toodete puhul, v.a ekstraklassi tooted, võib lisaks esineda nende bioloogilisest arengust või riknemisohust põhjustatud vähest kvaliteedi halvenemist. Artikkel 2 Määrust (EÜ) nr 1292/81 muudetakse järgmiselt. 1. Pealkiri asendatakse järgmisega: "Komisjoni määrus (EMÜ) nr 1292/81, milles sätestatakse baklažaanide turustusstandard, 12. mai 1981". 2. Artikli 1 esimene lõik asendatakse järgmisega: "CN-koodi 0709 30 00 alla kuuluvate baklažaanide turustusstandard on sätestatud lisas." 3. II lisa pealkiri asendatakse järgmisega: "LISA BAKLAŽAANIDE TURUSTUSSTANDARD" . 4. III lisa tunnistatakse kehtetuks. Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Määrust kohaldatakse alates 1. detsembrist 2003. Käesolev määrus on tervikuna siduv ja vahetult kohaldatav kõikides liikmesriikides. Brüssel, 3. oktoober 2003 Komisjoni nimel komisjoni liige Franz Fischler [1] EÜT L 297, 21.11.1996, lk 1. [2] EÜT L 7, 11.1.2003, lk 64. [3] EÜT L 129, 15.5.1981, lk 38. [4] EÜT L 7, 11.1.2003, lk 61. -------------------------------------------------- LISA KABATŠOKKIDE TURUSTUSSTANDARD I. TOOTE MÄÄRATLUS Käesolevat standardit kohaldatakse Cucurbita pepo L. kabatšokisortide suhtes, mille viljad koristatakse noorte ja õrnadena, enne kui seemned on kõvaks muutunud, ja mis müüakse tarbijale värskelt, välja arvatud tööstuslikuks töötlemiseks ettenähtud kabatšokid. Käesolev standard hõlmab ka kabatšokke, mida turustatakse koos õiega. II. KVALITEEDINÕUDED Standardiga määratletakse müügivalmis ja pakendatud kabatšokkide kvaliteedinõuded. A. Miinimumnõuded Võttes arvesse iga klassi erinõudeid ja lubatud hälbeid, peavad kõikide klasside kabatšokid ja õiega kabatšokid olema: - terved ja varrega, mis võib olla kergelt kahjustatud, - veatud; mädanenud või toiduks kõlbmatud riknenud tooted ei ole lubatud, - puhtad, nähtavate võõrkehadeta, - värske välimusega, - taimekahjuriteta, - taimekahjurite tekitatud kahjustusteta, - ebatavalise pinnaniiskuseta, - võõra lõhna ja maitseta. Lisaks peavad viljad olema: - kõvad, - õõnsusteta, - lõhedeta, - arenenud piisavalt, kuid puitumata seemnetega. Kabatšokid peavad olema niisuguses valmimisastmes ja seisukorras, et need: - taluvad vedu ja käitlemist ning - jõuavad sihtkohta rahuldavas seisukorras. B. Liigitamine Kabatšokid liigitatakse kolme järgnevalt määratletud klassi. i) Ekstraklass Selle klassi kabatšokid peavad olema eriti hea kvaliteediga. Need peavad olema sordile ja/või kaubanduslikule tüübile vastavate omadustega. Viljad peavad olema: - hästi arenenud, - ilusa kujuga, - korralikult lõigatud varrega, mille pikkus on kuni 3 cm. Viljad peavad olema veatud, välja arvatud tühised pindmised vead, kui need ei mõjuta toote üldilmet, kvaliteeti, säilivust ega esitusviisi pakendis. ii) I klass Selle klassi kabatšokid peavad olema hea kvaliteediga. Need peavad olema sordile ja/või kaubanduslikule tüübile vastavate omadustega. Järgmised tühised vead võivad olla lubatud, kui need ei mõjuta toote üldilmet, kvaliteeti, säilivust ega esitusviisi pakendis: - tühised kujuvead, - tühised värvusvead, - tühised pindmised vead, - tühised taimehaigustest tingitud vead, kui need ei arene edasi ega mõjuta viljaliha. Kabatšokil peab olema vars maksimumpikkusega 3 cm. iii) II klass Sellesse klassi kuuluvad kabatšokid, mida ei või liigitada kõrgematesse klassidesse, kuid mis vastavad eespool nimetatud miinimumnõuetele. Toodetel võib olla järgmisi vigu, kui on säilinud põhilised kvaliteedi-, säilivus- ja esitusviisi omadused: - kujuvead, - värvusvead, - vähesed päikesepõletuslaigud, - tühised pindmised vead, - tühised taimehaigustest tingitud vead, kui need ei arene edasi ega mõjuta viljaliha. III. SUURUSNÕUDED Suurus määratakse: - pikkuse alusel või - massi alusel. a) Kui suurus määratakse pikkuse alusel, mõõdetakse see varre kinnituskohast vilja tipuni. Miinimumpikkus on 7 cm ja maksimumpikkus 35 cm. Ekstraklassi ja I klassi kabatšokid liigitatakse järgmise suurusskaala alusel: - 7–14 cm (kaasa arvatud), - suurem kui 14 cm ja kuni 21 cm (kaasa arvatud), - suurem kui 21 cm ja kuni 35 cm. b) Kui suurus määratakse massi alusel, on miinimummass 50 g ja maksimummass 450 g. Ekstraklassi ja I klassi kabatšokid liigitatakse järgmise skaala alusel: - 50–100 g (kaasa arvatud), - suurem kui 100 g ja kuni 225 g (kaasa arvatud), - suurem kui 225 g ja kuni 450 g. Suurusnõudeid ei kohaldata minikabatšokkide [1] ega õiega kabatšokkide suhtes. IV. HÄLBEID KÄSITLEVAD NÕUDED Igas pakendis lubatakse kvaliteedi- ja suurushälbeid toodete suhtes, mis ei vasta märgitud klassi nõuetele. A. Kvaliteedihälbed i) Ekstraklass 5 % kabatšokkide arvust või massist, mis ei vasta selle klassi nõuetele, kuid vastab I klassi nõuetele või mida võib erandlikult lubada selle klassi lubatud hälvete piires. ii) I klass 10 % kabatšokkide arvust või massist, mis ei vasta selle klassi nõuetele, kuid vastab II klassi nõuetele, või mida võib erandlikult lubada selle klassi lubatud hälvete piires. iii) II klass 10 % kabatšokkide arvust või massist, mis ei vasta selle klassi nõuetele ega miinimumnõuetele, välja arvatud mädaplekkidega või muul viisil tarbimiseks kõlbmatuks muutunud tooted. B. Suurushälbed Kõikide klasside puhul: 10 % kabatšokkide arvust või massist, mis ei vasta suurusnõuetele, kuid vastavad pakendile märgitust ühe astme võrra väiksema või suurema suurusrühma nõuetele. Seda hälvet kohaldatakse üksnes toodete suhtes, mis ei erine ettenähtud suurusest või massist üle 10 %. V. ESITUSVIISI NÕUDED A. Ühtlikkus Iga pakendi sisu peab olema ühtlik ja sisaldama ainult sama päritoluga, sama sorti või kaubanduslikku tüüpi, sama kvaliteedi ja suurusega (kui suurus määratakse) ning sama arenguastme ja värvusega kabatšokke. Pakendi sisu nähtav osa peab esindama kogu pakendi sisu. Olenemata selle punkti eelmistest sätetest, võivad käesoleva määrusega hõlmatud tooted komisjoni määruses (EÜ) nr 48/2003 [2] sätestatud tingimustel olla müügipakendites netomassiga kuni kolm kilogrammi eri tüüpi puu- ja köögiviljade seguna. Minikabatšokid ja õiega kabatšokid peavad olema suhteliselt ühtlase suurusega. Minikabatšokke võib segada muude eri liiki ja päritolu minitoodetega. B. Pakendamine Kabatšokid peavad olema nii pakitud, et need on nõuetekohaselt kaitstud. Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi. Pakend peab olema ilma igasuguste võõrkehadeta. VI. MÄRGISTAMISNÕUDED Iga pakendi ühel küljel peavad olema loetavate, kustutamatute ja väljastpoolt nähtavate tähtedega järgmised andmed: A. Identifitseerimine Pakendaja ja/või lähetaja: nimi ja aadress või ametlikult väljastatud või tunnustatud koodmärk. Kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi vahetusse lähedusse. B. Toote liik Kui pakendi sisu ei ole nähtav: - "kabatšokid", - "õiega kabatšokid" või samaväärne nimetus. C. Toote päritolu - Päritoluriik ja võimaluse korral tootmispiirkond või üleriigiline, piirkondlik või kohalik kohanimi. D. Kaubanduslikud andmed - klass, - suurus (kui suurus määratakse) väljendatuna: - maksimum- ja miinimumpikkusena, kui suurus määratakse pikkuse alusel, - maksimum- ja miinimummassina, kui suurus määratakse massi alusel, - vajaduse korral märge "minikabatšokid" või muu asjakohane termin kabatšoki minivormi kohta. Kui samas pakendis on mitut liiki miniköögivilja, tuleb märkida iga toote nimetus ja päritolu. E. Ametlik kontrollmärk (ei ole kohustuslik) [1] Minikabatšokk sordiaretuse ja/või erilise viljelustehnika abil saadud kabatšokisort. Kõik muud standardi nõuded peavad olema täidetud. [2] EÜT L 7, 11.1.2003, lk 65. --------------------------------------------------